Qed nagħlqu jumejn ta' diskussjonijiet fil-Kunsill Ewropew, li, kif tafu, kellu menù politiku importanti, bi kwistjonijiet diffiċli; Illum inqis li rnexxielna nimxu 'l quddiem fuq kull waħda minn dawn il-kwistjonijiet. L-ewwel nett, kelma dwar il-kwistjoni tal-istat tad-dritt, li ddiskutejna lbieraħ wara nofsinhar. Dik id-diskussjoni, li saret f'atmosfera kalma, għenitna nistabbilixxu li aħna lkoll konvinti li l-istat tad-dritt u l-indipendenza tal-ġudikatura huma prinċipji fundamentali, u biex nirrikonoxxu li għandna għad-dispożizzjoni tagħna strumenti legali u istituzzjonali li ġew attivati jew li jistgħu jiġu attivati. Aħna qisna wkoll li kien meħtieġ djalogu politiku u li dan għandu jkompli bil-għan li jinstabu soluzzjonijiet u jsir progress fuq din il-kwistjoni vitali. Kif tafu, bdejna l-laqgħa tal-bieraħ bi kwistjoni li tikkonċerna lil kulħadd fl-Ewropa u tabilħaqq madwar id-dinja: il-kwistjoni tal-enerġija hija estremament importanti minħabba li għandha impatt fuq l-unitajiet domestiċi u l-familji, il-kapaċità tal-akkwist, kif ukoll in-negozji madwar l-Ewropa. Waqt li ddiskutejna s-sett ta' għodod ippreżentat mill-Kummissjoni Ewropea, aħna osservajna li diġà ttieħdu miżuri fil-livell nazzjonali, jew jistgħu jittieħdu. Kellna wkoll diskussjoni utli ħafna dwar l-identifikazzjoni ta' kwistjonijiet li dwarhom l-Unjoni Ewropea għandha żżid il-kooperazzjoni u l-koordinazzjoni tagħha. U dak l-iskambju ta' fehmiet ippermettielna nimxu 'l quddiem f'termini ta' konverġenza tal-fehmiet, għalkemm jeħtieġ li jkomplu d-diskussjonijiet dwar ċerti kwistjonijiet. B'mod iktar speċifiku, kien ċar li l-kwistjoni tal-funzjonament tas-suq hija kwistjoni li nagħtuha importanza kbira. Huwa għalhekk li nixtiequ nivvalutaw is-sitwazzjoni b'kontribut mill-esperti, biex jgħinuna nieħdu d-deċiżjonijiet it-tajba bbażati fuq informazzjoni u data oġġettiva. Kif tistgħu timmaġinaw, iddiskutejna wkoll fit-tul id-dimensjoni ġeopolitika ta' din il-kwistjoni. Naturalment, aħna qed nimmonitorjaw in-notifiki li diġà saru mill-Kummissjoni, u li tabilħaqq il-Kummissjoni ser toħroġ notifiki ulterjuri dwar il-kwistjoni tal-enerġija. Fl-aħħar nett, kelmtejn dwar il-Covid-19. Irridu nibqgħu viġilanti. Qed nagħmlu ħafna progress u t-tilqim qed jaħdem. Iżda fl-istess ħin, aħna lkoll konxji li qed niffaċċaw, u li nistgħu niffaċċaw, fl-Ewropa u barra mill-Ewropa, xi diffikultajiet li huma relatati mal-eżitazzjoni għat-tilqim. Għalhekk huwa daqshekk importanti li nikkoordinaw u nikkooperaw biex nagħmlu progress f'din l-isfida. L-appoġġ għal pajjiżi terzi huwa wkoll prijorità. Iddeċidejna li nżommu l-esportazzjoni tal-vaċċini mill-Ewropa. Qed naħdmu wkoll ma' sħab oħra, COVAX, u ser niżguraw li l-istati membri tagħna jkunu jistgħu juru s-solidarjetà tagħhom flimkien, abbażi ta' deċiżjonijiet meħuda mill-Kummissjoni. Fl-aħħar nett, waqt l-ikla ta' filgħaxija kellna diskussjoni strateġika dwar il-kummerċ. Kif miftiehem, ma kienx hemm konklużjonijiet bil-miktub: minflok ma niġu distratti b'test, xtaqna nisimgħu lil xulxin. Dan ippermettielna nenfasizzaw għadd ta' fatturi, u nidentifikaw għadd ta' punti ta' konverġenza. L-ewwel nett, hemm ix-xewqa li l-metodi jkunu trasparenti, mid-diskussjonijiet dwar il-mandat ta' negozjar sar-ratifika mill-parlamenti, u għall-involviment tas-soċjetà ċivili, tal-parlamenti nazzjonali u tal-Parlament Ewropew. It-trasparenza hija lieva għat-tmexxija b'suċċess tan-negozjati kummerċjali. It-tieni nett, l-iskambji tagħna rriflettew it-twemmin li l-kummerċ huwa lieva għall-prosperità u għal impjiegi addizzjonali. Mill-bidu nett ta' din il-politika kummerċjali, għandna nimmiraw li nippromwovu l-istandards li huma importanti għalina. Pereżempju, dawk relatati mal-ambjent u l-klima, il-kwistjonijiet soċjali u, naturalment, id-drittijiet fundamentali. L-identifikazzjoni tal-prijoritajiet u r-rwol fir-riforma tal-Organizzazzjoni Dinjija tal-Kummerċ huma wħud mil-linji ewlenin li ħarġu minn din id-diskussjoni. Ser nitkellem fil-qosor ħafna dwar suġġetti internazzjonali qabel is-summits u l-laqgħat internazzjonali li ġejjin: Ser nirreferi għat-test tal-konklużjonijiet dwar dan. Imbagħad, l-aħħar iżda mhux l-inqas, illum kien ikkaratterizzat b'mument speċjali, billi dalgħodu bdejna billi tajna ġieħ lil tnejn mill-kollegi tagħna, Stefan Löfven u Angela Merkel. Kellna l-opportunità nesprimu l-gratitudni tagħna, ir-ringrazzjament tagħna, għal dak kollu li ġabu magħhom fil-Kunsill – Angela Merkel f'sittax-il sena ta' kontributi, u Stefan Löfven f'sebgħa snin. Dan wera wkoll il-bnedmin li jiffurmaw din il-mejda Ewropea, il-mejda tal-Kunsill Ewropew. Hemm ħafna impenn politiku, impenn professjonali u konvinzjoni, iżda hemm ukoll sentimenti reali fil-kuntatt uman u l-interazzjoni personali, li huma importanti u parti integrali mill-proġett Ewropew. Iddiskutejna l-migrazzjoni llum waranofsinhar. Il-migrazzjoni qatt mhi tema faċli, fl-Ewropa u barra mill-Ewropa. Nista' ngħidilkom li wara dan id-dibattitu ġenerali, kelli impressjoni pożittiva. Fil-passat fil-Kunsill Ewropew meta ddiskutejna l-migrazzjoni kont esperjenzajt dibattitu diffiċli ħafna u li kien diffiċli li niddiskutu u nisimgħu lil xulxin. Din id-darba, ħassejna aktar u aktar konverġenza. Għandna l-istess għanijiet. Huwa importanti li din l-isfida tiġi indirizzata billi nkunu aktar magħqudin, kapaċi nimplimentaw, u operazzjonali. Jiena nara żewġ dimensjonijiet. L-ewwel waħda hija d-dimensjoni esterna tal-migrazzjoni. F'dawn l-aħħar xhur, u probabbilment ma kienx daqshekk viżibbli minħabba l-COVID-19 u sfidi oħra, ħdimna ħafna bl-appoġġ tal-Kummissjoni Ewropea biex niċċaraw il-prijoritajiet fir-rigward ta' din id-dimensjoni esterna u nattivaw l-għodod u l-mezzi finanzjarji differenti li rridu nimmobilizzaw flimkien. Naturalment, jeħtieġ li nkomplu u nżommu l-isforzi tagħna. It-tieni nett, id-dimensjoni interna tista' tkun sensittiva wkoll, u kellna l-okkażjoni li nisimgħu opinjonijiet differenti. Illum ftaħna tieqa ta' opportunità għall-ġimgħat u x-xhur li ġejjin biex nagħmlu progress u nwettqu riżultati. Hemm proposti konkreti fuq il-mejda mill-Kummissjoni u dan huwa l-punt tat-tluq. Hemm spazju għal aktar rieda politika biex isir aktar progress fuq din il-kwistjoni importanti. Kelma tal-aħħar: il-qasam diġitali huwa kwistjoni ewlenija għall-futur kondiviż tagħna fl-Unjoni Ewropea u ż-żmien limitat li ngħata lill-qasam diġitali matul is-summit ma jirriflettix il-kobor u l-importanza ta' dan is-suġġett. Jien għidt dan bi tbissima fil-konklużjoni tiegħi, iżda xi drabi l-kwistjonijiet li dwarhom hemm unità qawwija fil-Kunsill Ewropew, f'termini tal-ambizzjoni, l-għan u l-mezzi biex jintlaħaq l-għan, huma l-kwistjonijiet li nitkellmu inqas dwarhom fil-laqgħa. Dan mhux minħabba li mhumiex importanti, jew għaliex mhumiex parti fundamentali tal-paradigma l-ġdida tal-prosperità li qed nimxu lejha. Iżda nixtieq niġbidilkom l-attenzjoni għal dan is-suġġett preċiżament minħabba li l-konklużjonijiet dwar il-qasam diġitali huma b'saħħithom u ambizzjużi, u juru l-koordinazzjoni bla xkiel u l-kooperazzjoni sħiħa bejn l-istituzzjonijiet Ewropej – il-Kummissjoni, il-Parlament u l-Kunsill Ewropew, li kull wieħed minnhom għandu r-rwol rispettiv tiegħu. U dawn il-konklużjonijiet, naħseb, jistabbilixxu perkors ġdid, li jiggwidana lejn il-kisba ta' riżultati operazzjonali f'dawn l-oqsma importanti għall-innovazzjoni, l-impjiegi, iċ-ċibersigurtà, id-data, u l-prinċipji fundamentali tal-libertà personali. Dawn huma wħud mill-affarijiet li xtaqt naqsam magħkom illum waranofsinhar. Grazzi. Ara l-paġna tal-laqgħa